Rautalammin museo/ Peuran museosäätiö sr Lausunto museopoliittisesta

Kuopiontie 26 ohjelmasta OKM022:00/2015

77700 Rautalampi 28.6.2017

Opetus- ja kulttuuriministeriö

**Ohjelman toimivuus kokonaisuutena**

Museopoliittisessa ohjelmaehdotuksessa on yleisesti huomioitu kannatettavia tulevaisuuden suuntaviivoja. VOS -museoiden kokoelmien avaaminen, digitaalisuuden lisääminen, vaatimus kokoelmapoliittisesta ohjelmasta sekä toimivan, edullisen ja helppokäyttöisen tiedonhallintajärjestelmän aikaansaaminen ovat erittäin tärkeitä toimenpiteitä museoiden kehittämisessä. Museot olisi kuitenkin huomioitava suhteessa niiden toimintaympäristöön ja sen asettamiin lähtökohtiin ja vaatimuksiin. Lisäksi museokenttä tulisi säilyttää koko maan kattavana. Museot ovat erityisen tärkeitä laitoksia etenkin syrjäseuduiksi usein katsotuilla Itä- ja Pohjois-Suomen haja-asutusalueilla. Näillä alueilla on muutenkin kulttuuripalveluita niukasti saatavilla ja niiden merkitys korostuu etenkin lasten ja nuorten kulttuuri- ja kotiseutukasvatuksessa. Museopoliittisessa ohjelmassa tulisi huomioida kaikki museoiden tehtävät. Vähälle huomiolle olivat tässä mietinnössä jääneet esimerkiksi näyttely-, tutkimus-, julkaisu- ja opetustoiminta. Lisäksi valtionosuuden piiriin kuuluvien paikallismuseoiden osuus on lähes unohdettu.

**Huomiot oman toimialan ja tehtävän näkökulmasta**

Rautalammin museon näkökulmasta uuden museopoliittisen ohjelmaehdotuksen tavoitteet ovat osin jo toteutuneet. Liiketoiminnallista museotoimintaa olemme harjoittaneet jo pitkään. Olemme esimerkiksi myyneet museoammatillista osaamista lähikuntien, etenkin Sisä-Savon alueelle. Rautalammin museon omatoimisen rahoituksen osuus oli vuonna 2016 peräti 45%, joten museotoiminnan tukemista julkisin varoin olisi syytä nostaa jo nykyisessä tilanteessa.

Ehdotetun museopoliittisen ohjelman mukaiset toimenpiteet on ehdottomasti toteutettava yhteiskunnan varoilla. Kannatettavat, hyvät toimenpiteet, joita ohjelmassa esiteltiin vaativat sekä investointeja että henkilöstöresursseja. Museoiden valtionosuuden pienenemisen myötä pienellä museolla on yhä enemmän vaikeuksia tehdä hankintoja ja palkata henkilökuntaa. Resursseja tarvittaisiin enemmän etenkin kokoelmatyöhön. Myös kokoelmien avaaminen, näkyminen digitaalisessa ympäristössä, näyttelytilojen saavutettavuuden parantaminen ja osallistuminen yhteisiin kokoelmakeskuksiin vaativat taloudellisia panostuksia. Rautalammin museon profiili on selkeä. Jatkossakin Rautalammin museo nähdään Sisä-Savoon ja lähistöllä olevaan uuteen Etelä-Konneveden kansallispuistoon painottuvana ammatillisena, aktiivisena, kulttuurihistoriallisena museona, jolla on myös oma taidekokoelma ja taidenäyttelytoimintaa.

Mikäli jatkossa vaaditaan, että kolmas vakituinen museoammattilainen olisi palkattava Rautalammin museoon, vaarantaa se museon tulevaisuuden taloudellisesti. Näin ollen myös valtionosuutta on nostettava samassa suhteessa ja sen tasoa on korotettava. Museota uhkaa sulkeminen, sillä museoammatillinen henkilökunta joudutaan sanomaan irti. Museoissa on edelleen paljon vakituisen henkilökunnan tiedossa olevaa ns. hiljaista tietoa. Sulkeminen tuhoaisi tämän tiedon, samalla kun paikkakunta menettäisi lähes 50 000 tallenteen kokoelmat ja 11 rakennusta käsittävä museokortteli jäisi hoitamatta. Lisäksi valtion taholta tuotu signaali pysyvien kulttuurilaitosten merkityksettömyydestä olisi erityisen vahingollista. Se olisi merkki siitä, ettei kulttuuriin ja museoihin kannata panostaa. Rautalammin museossa on vuosittain noin 4000 kävijää, mikä on enemmän kuin kunnassa on asukkaita.

Museot tarvitsevat yhteisönsä monipuolista tukea, mutta yhteisö tarvitsee myös museoammattilaisia. Alueellisesti on erittäin tärkeää, että Sisä-Savossa säilyy alueen ainoa ammatillisesti hoidettu museo. Pohjois-Savossa, johon Sisä-Savokin kuuluu, on vain kolme muuta ammatillisesti hoidettua museota. Olemme tehneet vuosittain yhteistyötä näiden museoiden kanssa ja jatkossa yhteistyö tulee tiivistymään. Olemme aktiivisesti osallistuneet yhteisömme toimintaan ja tuoneet asiantuntijuutemme täällä esille. Ympäröivien kuntien kotiseutumuseoiden ja -yhdistysten kanssa on tehty yhteistyössä muun muassa näyttelyitä, museopedagogiikkaa sekä digitointia. Museoammatillista asiantuntijuutta tarvitaan myös arvioimaan mitä objekteja museokokoelmiin hyväksytään. Siihen meillä ammattilaisilla on pitkä, yliopistopohjainen koulutus ja näkemys siitä mitä kokoelmissa on ja mitä siellä tulisi olla suhteessa historialliseen, kulttuuriseen ja paikalliseen kontekstiin. Tällaista osaamista ei voi olettaa amatööreillä olevan. Olemme olleet myös aktiivinen osa yhteisömme matkailu-, tapahtuma-, opetus- ja kulttuuritoimintaa. Tämä alue tarvitsee museoammattilaisten asiantuntemusta myös jatkossa, sillä matkailuelinkeinoon panostetaan voimakkaasti.

Kunta- ja maakuntauudistuksen vaikutuksia museoiden toimintaan on vaikea ennakoida. Mikäli kunnat tukevat ehdotuksen mukaan jatkossa alueellisia museoita, vie se paikallismuseoilta tukea pois, pahimmassa tapauksessa jopa koko tuen. Paikallismuseoissa on kuitenkin erityisasiantuntijuutta ja syvällistä tietoa paikkakunnasta, jota tuskin suurimmista museo-organisaatioista löytyy. Toisaalta maakuntauudistuksen mahdollisuus on alueellisen tasa-arvon parantaminen Itä- ja Pohjois-Suomessa. Nämä alueet tarvitsevat yhteiskunnan erityistä tukea, sillä esimerkiksi museosektorilla omarahoitusosuuden hankkiminen näillä alueilla on huomattavasti haasteellisempaa kuin suurissa kaupungeissa.

”Kotiseutumesenaatti” Aina Peura perusti vuonna 1938 Rautalammin museon säilyttämään ja kertomaan tuolloin lähes 400 vuotta vanhan kotipitäjänsä tarinaa. Hän panosti suuren omaisuuden luodessaan arkkitehti Toivo Anttilan suunnitteleman kolmikerroksisen museon Rautalammin kulttuurihistoriallisesti arvokkaan raitin varteen. Ensi vuonna 80 vuotta täyttävä museo on taistellut olemassaolonsa aikana säilymisestään useita kertoja suuren tukija- ja ystäväjoukon ympäröimänä. Museoon on panostettu rahallisesti ja vapaaehtoistyönä vuosikymmenien ajan. Rautalammin museota ylläpitävän Peuran museosäätiön osuutta Suomen museokentällä on syytä kunnioittaa myös valtion taholta tukemalla sen jatkuvaa ja välttämätöntä toimintaa sekä ammattimuseona että nähtävyytenä.